Reformas lokomotīve, ātrumu nesamazinot, ar pilnu jaudu traucas uz priekšu, un mašīnistam, šķiet, nemaz nerūp, kas notiek aiz viņa un vai vagoni straujajos pagriezienos vispār vēl ir uz sliedēm. Pasažieri protestē, viens caur otru cenšas sakliegt stūrmani un grib zināt, kur vilciens brauc. Dažs grib lēkt laukā, cits solās vispār atkabināt savu vagonu. Pasažieri nelielos bariņos laužas līdz lokomotīvei, bet, nekādu skaidrību neatraduši, izklīst pa saviem vagoniem. Stop krānu daudzi meklējuši, bet īsto pagaidām nav izdevies atrast. Vilciens tikmēr turpina ceļu draudīgi nemainīgā tempā.

Izklausītos varbūt komiski, ja tas nebūtu par reģionālo reformu.

Šis ir citāts no šā gada 6.septembra Rūjienas Vēstneša.

Esmu Jurģis Krastiņš, Rūjienas puses uzņēmējs, un šodien pārstāvu ne tikai sevi, bet vēl daudzus mūsu puses uzņēmējus un iedzīvotājus. Lielā mērā man ir arī Rūjienas un Naukšēnu pašvaldību mandāts šeit šodien paust mūsu kopējo viedokli. Un šis viedoklis ir skarbs. Pūces kungs, mēs, Rūjienas puses iedzīvotāji caur balsojumu vēlēšanās un uzņēmēji caur valsts budžetā nomaksātajiem nodokļiem, esam Jūs noalgojuši un devuši pilnvaras būt par šī vilciena stūrmani jeb mašīnistu! Par cik Jūs tādā veidā esiet mūsu darbinieks, mēs nākam pie Jums sākumā ar darba uzdevumu, pēc tam ar darba vērtējumu. Šodien būs darba vērtējums.

Šis stāsts ir par Rūjienas un Naukšēnu novadu apvienošanu ar Valkas novadu. Sākumā man smiekli nāca, tad sapratu, ka nopietni. Mana versija – šis robežu zīmētājs ir vai nu politiska pērkama prostitūta vai pilnīgs nejēga. Otrais pat būtu labāk, to vēl ir cerība izlabot. Paskaidroju, kāpēc man šādi secinājumi:

Ar Valku Naukšēnu un Rūjienas novadus nesaista gandrīz pilnīgi nekas.

Es personīgi katru gadu pat neesmu Valkā bijis. Un tad, kad esmu, neesmu braucis speciāli uz Valku, bet gan caurbraucot uz Igauniju. Valmierā esmu vismaz divas reizes nedēļā. Man kā uzņēmējam arī ar Valku nav ekonomisko saistību nekādu, ar Valmieru – vistiešākās. Gan dažādu valsts iestāžu, gan ekonomisko pakalpojumu, gan arī kultūras pasākumu ziņā. Ekonomiskā vilkme iet no Rūjienas caur Valmieru uz Rīgu. Tādam, loģiski, jābūt arī administratīvajam iedalījumam.

55-60% Rūjienas/Naukšēnu iedzīvotāji strādā citās pašvaldībās, tai skaitā Valmieras un Rīgas 33%. Valkas – mazāk kā 1%! Skaitlis 1:33 uzskatāmi parāda ekonomisko vilktspēju. Transporta kustības fakti : ceļu Rūjiena- Valmiera diennaktī izmanto 2278 transporta vienības, ceļu Rūjiena – Valka tikai 321!

Godātais vilciena mašīnist Pūces kungs, vai no šiem skaitļiem cilvēkam ar kaut cik attīstītu saprātu jau nav skaidrs, kāds virziens ejams un kāds ir pilnīgi absurds?

Te vietā vēl pāris citāti no visnotaļ gudriem un respektējamiem pētniekiem:

1. Ekonomģeogrāfa J.Turlaja rekomendācijas VARAM . Citēju:

***, ,Situāciju vēl vairāk sarežģī fakts, ka Rūjienai un tās apkaimei tuvākais attīstības centrs ir Valmiera, nevis Valka. Pievienošanos apvienotajam Valmieras novadam atbalsta Rūjienas apkaimes iedzīvotāji, kamēr Valkas gadījumā šāda atbalsta nav.***

***Ja tomēr valdība un Saeima neatbalstītu šādu risinājumu, tad produktīvāka būtu Valkas novada sadalīšana starp ekonomiski vairākkārt spēcīgākajām Valmieras un Smiltenes pašvaldībām, Zvārtavas un Vijciema pagastu iekļaujot Smiltenes novadā, bet Kārķu, Ērģemes un Valkas pagastu, kā arī Valkas pilsētu – Valmieras novadā.”***

Citāta beigas

1. Latvijas Universitātes profesora un pētnieka Gundara Bērziņa paustais RETV raidījumā Latvijas Ziņas šā gada 13.septembrī. Citēju:

***,, Piemēram ir tas stāsts vai rūjienieši brauc uz Valku, vai nebrauc uz Valku. Pēc mūsu pētījuma datiem arī sanāk, ka īsti viņi tur nebrauc.”***

Citāta beigas

Mēs, Rūjienas puses uzņēmēji, esam sanākuši kopā un esam apņēmības pilni šo absurdo karti pārzīmēt. Ir uzsākta iedzīvotāju parakstu vākšana pret Rūjienas un Naukšēnu novadu iekļaušanu Valkas novadā. Parakstu vākšana turpināsies līdz 20.septembrim, taču jau šobrīd ir parakstījušies 2480 iedzīvotāji, kas ir stabila trešā daļa! Un vēl – man šeit ir pilnvara no Rūjienas/Naukšēnu 17 lielākajiem uzņēmumiem nodokļu maksātājiem pārstāvēt tos šeit šodien.

Vai klātesošajiem ir vēl kādi jautājumi Rūjienas un Naukšēnu novadu sakarā?

Gribu atgādināt, ka šis tik tiešām nav stāsts par krēsliem, kā to nereti pārmet pašvaldību vadītājiem un kas droši vien daļā gadījumu tā arī nenoliedzami ir. Mēs neesam pret reformu kā tādu. Esam par reformu, taču ar skaidri definētiem teritoriju pārvaldības principiem, finansēšanas modeļiem un redzējumu, kādā veidā šis finansējums nonāks arī līdz attālākiem lauku pagastiem, kādā veidā un kam cilvēks šinī tālajā pagastā varēs paust savu viedokli vai problēmu. Kamēr nav atbildes uz šiem jautājumiem, vilciens jāaptur! Ja paliek modelis 36 pašvaldības, mēs noteikti iestājamies par Valmieru kā centru. Mūsuprāt ministrijai vajadzētu ieklausīties speciālistu viedoklī un sākt ar funkciju, nevis teritorijas pārdali, īpašu uzmanību pievēršot 2. līmeņa pašvaldību veidošanai, vietējām pašvaldībām atstājot sociālo, saimniecisko, vietējās infrastruktūras un kultūras funkciju pildīšanu. Par šo funkciju izpildi būtiski lemt tuvāk iedzīvotājiem, tādēļ pašvaldības būtu jāveido, samazinot šobrīd izvirzītos kritērijus par iedzīvotāju skaitu pašvaldības teritorijā.

Taču, izmantojot izdevību uzrunāt Ministru kabinetu, es kā uzņēmējs, ekonomists un gluži vienkāršs šīs valsts iedzīvotājs, uzskatu, ka reformas mums vajadzīgas daudz kur, ja vēlamies savu valsti, savu Latviju redzēt plaukstošu. Mēs, kas esam tik maza valsts un ekonomika, ar tik nedaudz iedzīvotājiem, jau sen nevaram atļauties uzturēt šo uzpūsto, sarežģīto un dārgo birokrātiju. Uzskatu, ka mums ne tikai pašvaldību skaits un aparāts ir par lielu, bet arī nav gluži vajadzīgi visi 100 deputāti. Tieši tāpat kā nav vajadzīgs tik liels ministriju skaits un ierēdniecības armija ir samazināma vismaz par 1/3 daļu. Šis viss jau sen tiek solīts pirms katrām vēlēšanām, bet, iekļūstot valdībā, kaut kā ātri viss tiek aizmirsts…. Varbūt šai mājai ir kaut kāda negatīva ietekme? Man arī jāuzmanās…😊Esmu radis pildīt savus solījumus. Un nestāstiet, ka to nevar izdarīt!

Nedaudz iedziļinoties un papētot, kāpēc ir nonākts līdz tik absurdai situācijai ar iezīmēto Valkas novadu, jāsecina, ka diemžēl tam visam pamatā ne tuvu nav saimnieciski vai ekonomiski iemesli, bet gan tikai netīras politiskās spēlītes. Cik esmu noskaidrojis, Valkas mērs Armands Krauklis ir visai biežs viesis valdībā un ATR mašīnists Pūce ir viņam šo to politisku parādā no veciem laikiem. Mans prāts saka priekšā, ka loģisks būtu Smiltenes novads ar iekļautu Valkas novadu un Smilteni kā spēcīgu centru, taču te atkal abu mēru politiskās sarkanās līnijas priekšā. Turklāt kurš gan grib savā aizbildniecībā dabūt Valkas, maigi sakot, nesaimniecisko budžetu, kurš šogad jau divas reizes izlīdzināts ar aizņēmumiem Valsts kasē. Tulkojumā – Valkas mērs Armands Krauklis dzīvo pāri saviem līdzekļiem. Man nav nekas ne pret Valku, ne valcēniešiem, taču arī Rūjiena nav gatava būt par Valkas iepriekšējo gadu nesaimnieciskuma savācēju. Turklāt, kā jau minēju, tas ir pilnīgs absurds arī no ģeogrāfiskā viedokļa.